เหล็กเตรียมเฮ!ลุ้นต้นเดือนเม.ย.พาณิชย์ขึ้นราคา
หุ้นเหล็กกระตุก เก็งกระทรวงพาณิชย์นัดชี้ขาดขึ้นราคาขาย 1 เม.ย.นี้ ไทยง้วนฯ วิ่งรับข่าวแจกวอร์แรนต์ฟรี
21 ส.ค. 2554

หุ้นเหล็กกระตุก เก็งกระทรวงพาณิชย์นัดชี้ขาดขึ้นราคาขาย 1 เม.ย.นี้ ไทยง้วนฯ วิ่งรับข่าวแจกวอร์แรนต์ฟรี
ราคาหุ้นเหล็กเริ่มขยับ โดยบริษัท จีสตีล (GSTEEL) ปรับตัวขึ้น 0.03 บาท ปิดที่ 0.75 บาท และบริษัท ไทยง้วนเมทัล (TYM) ปิด 0.63 บาท เพิ่มขึ้น 0.01 บาท 
แหล่งข่าวจากผู้ประกอบการเหล็ก เปิดเผยว่า ผู้ประกอบการเหล็กรีดร้อนรายใหญ่ ได้ทำหนังสือถึงกระทรวงพาณิชย์เพื่อขอปรับราคาขายเหล็กจากเพดาน 25.50 บาท/กิโลกรัม เป็น 29.50 บาท/กิโลกรัม หลังจากต้นทุนการผลิตขณะนี้ปรับตัวขึ้น
ปัจจุบันราคาเหล็กรีดร้อนที่ซื้อขาย อยู่ที่ 25-26 บาท/กิโลกรัม ซึ่งเกินราคาควบคุม 25.50 บาท แล้ว 
“ราคาสแลปที่ผู้ประกอบการรายใหญ่นำเข้าจากต่างประเทศอยู่ 700 เหรียญสหรัฐ/ตัน บวกค่าผลิต 120 เหรียญสหรัฐ ต้นทุนค่าผลิตจะอยู่ประมาณ 830840 เหรียญสหรัฐ/ตัน คิดเป็นเงินบาทต้นทุนจะอยู่ที่ 27 บาทเศษ/กิโลกรัม แต่ราคาเหล็กรีดร้อนควบคุม 25.50 บาท ผู้ประกอบการขาดทุน ซึ่งตอนนี้ผู้ผลิตรายใหญ่ ผู้ค้าเหล็กยังไม่เปิดรับคำสั่งซื้อ จนกว่าจะมีคำตอบวันที่ 1 เม.ย.นี้ คิดว่ากระทรวงพาณิชย์ น่าจะมีข้อมูลนี้เพราะราคาสแลปขึ้น” แหล่งข่าวเปิดเผย
ด้านบริษัท ไทยง้วนเมทัล (TYM) ประกาศเพิ่มทุนอีก 100 ล้านบาท เป็น 500 ล้านบาท เพื่อรองรับใบสำคัญแสดงสิทธิซื้อหุ้นสามัญ (TYM–W1) ซึ่งออกให้กับผู้ถือหุ้นเดิมโดยไม่มีราคาขาย สัดส่วน 4 หุ้นเดิมต่อ 1 วอร์แรนต์ ราคาใช้สิทธิ 0.50 บาท อายุวอร์แรนต์ 3 ปี